故家有喬木
作者：于石
朝代：宋

paragraphs: 故家有喬木，衆鳥巢其枝。
紛然各卵育，自啄還自飛。
誰歟恣殘忍，緣木登其危。
毀室取爾子，殺戮輕如嬉。
漂摇風雨中，巢破不復支。
破者尚可完，死者終無歸。
自謂翔後集，今乃失所依。
胡不舍之去，遠擇高林栖。
主人不我愛，舍此復何之。
哀哀鳴向天，路遠天不知。
吾聞重太息，事莫大於斯。
弱肉强之食，擾擾今何時。
人生且未保，爾死誰復悲。
寄言民父母，赤子方流離。